
Τετάρτη, 05 Αυγούστου 2026

ΔΕΛΤΙΟ ΤΥΠΟΥ

Προσάραξη σκάφους στο Ρίο - Εντοπισμός και διάσωση 45 αλλοδαπών νότια της Ιεράπετρας - Εντοπισμός και διάσωση 33 αλλοδαπών νοτιοδυτικά της Γαύδου – Σύλληψη αλλοδαπού στα Νέα Μουδανιά για διακίνηση απομιμητικών προϊόντων - Εντοπισμός και διάσωση 32 αλλοδαπών από το ακρωτήριο Ταίναρο –Διακομιδές ασθενών 


Τις απογευματινές ώρες χθες, ενημερώθηκε η Λιμενική Αρχή του Ρίου για περιστατικό προσάραξης σκάφους στην περιοχή Άκρα Δρέπανου. Στο σημείο έσπευσε ένα Περιπολικό όχημα Λ.Σ.-ΕΛ.ΑΚΤ. από ξηράς και το σκάφος «ΑΓΙΟΣ ΝΙΚΟΛΑΟΣ» Σ.Π. 3814, όπου διαπίστωσαν την προσάραξη ενός σκάφους αναψυχής σημαίας Πολωνίας , με δύο επιβαίνοντες, καλά στην υγεία τους. Το σκάφος αποκολλήθηκε με τη συνδρομή του ρυμουλκού (Ρ/Κ) «ΕΡΜΗΣ» Ν.Π. 11415 και κατέπλευσε με ασφάλεια στο λιμάνι της Πάτρας. Από το Κεντρικό Λιμεναρχείο Πάτρας απαγορεύτηκε ο απόπλους του σκάφους μέχρι την προσκόμιση βεβαίωσης αξιοπλοΐας από τον νηογνώμονα που το παρακολουθεί. Από το συμβάν δεν παρατηρήθηκε θαλάσσια ρύπανση.

*****

Τις πρώτες πρωινές ώρες σήμερα, ενημερώθηκε η Λιμενική Αρχή της Ιεράπετρας από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για παροχή συνδρομής σε λέμβο με αλλοδαπούς επιβαίνοντες σε δυσχερή θέση, η οποία εντοπίστηκε από εναέριο μέσο της Δύναμης της Frontex στη θαλάσσια περιοχή 37 ν.μ. νότια της Ιεράπετρας. Αμέσως, για το σημείο απέπλευσε ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο εντόπισε την λέμβο και περισυνέλεξε 45 αλλοδαπούς (όλοι άνδρες) επιβαίνοντές της. Οι διασωθέντες μεταφέρθηκαν με ασφάλεια στο λιμάνι της Ιεράπετρας. Προανάκριση διενεργείται από το Λιμεναρχείο Ιεράπετρας.

*****

Τις βραδινές ώρες χθες, ενημερώθηκαν οι Λιμενικές Αρχές της Παλαιόχωρας και των Χανίων, από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για την παροχή συνδρομής σε μία λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 8 ν.μ. νοτιοδυτικά της Γαύδου. Αμέσως, στην περιοχή μετέβη ένα σκάφος της Δύναμης της Frontex, όπου εντόπισε τη λέμβο και περισυνέλεξε 33 αλλοδαπούς επιβαίνοντές της (όλοι άντρες). Οι αλλοδαποί μεταφέρθηκαν με τη συνδρομή ενός Περιπολικού σκάφους Λ.Σ.-ΕΛ.ΑΚΤ. (ΠΛΣ) στο λιμάνι «ΤΗΓΑΝΙ» της Παλαιόχωρας και στη συνέχεια οδηγήθηκαν σε προσωρινό χώρο φιλοξενίας στην Αγυιά Χανίων. Προανάκριση διενεργείται από το Κεντρικό Λιμεναρχείο Χανίων.

*****

Τις μεσημβρινές ώρες σήμερα, συνελήφθη ένας 50χρονος αλλοδαπός (υπήκοος Σενεγάλης) για παράβαση του Ν. 4072/12 «Βελτίωση επιχειρηματικού Περιβάλλοντος περί σημάτων», του Ν. 4497/17 «Άσκηση υπαίθριων εμπορικών δραστηριοτήτων» και του Ν. 4177/13 «Κανόνες ρύθμισης της αγοράς προϊόντων και της παροχής υπηρεσιών» από στελέχη της Λιμενικής Αρχής των Νέων Μουδανιών. Συγκεκριμένα, ο 50χρονος κατελήφθη εντός εξομοιουμένης με ζώνη λιμένα περιοχής στο Πευκοχώρι του δήμου Κασσάνδρας, να προβαίνει στη διακίνηση απομιμητικών προϊόντων και βιομηχανικών βιοτεχνικών ειδών. Από το Β΄ Λιμενικό Τμήμα Νέων Μουδανιών του Κεντρικού Λιμεναρχείου Θεσσαλονίκης που διενεργεί την προανάκριση, κατασχέθηκαν πενήντα ένα (51) προϊόντα παράνομης απομίμησης.

*****

Τις απογευματινές ώρες χθες, ενημερώθηκαν οι Λιμενικές Αρχές του Γυθείου και της Καλαμάτας από το Ενιαίο Κέντρο Συντονισμού Έρευνας και Διάσωσης του Λ.Σ.-ΕΛ.ΑΚΤ. για την ύπαρξη σκάφους με αλλοδαπούς επιβαίνοντες σε δυσχερή θέση στη θαλάσσια περιοχή 62 ν.μ. νότια νοτιοδυτικά του ακρωτηρίου Ταίναρο. Οι 32 αλλοδαποί (όλοι άνδρες) εντοπίστηκαν και περισυλλέγησαν από ένα διερχόμενο πλοίο σημαίας Ηνωμένου Βασιλείου και μεταφέρθηκαν με ασφάλεια στο λιμάνι της Καλαμάτας. Προανάκριση διενεργείται από το Κεντρικό Λιμεναρχείο Καλαμάτας 

*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-8χρονου και 82χρονης, από το λιμάνι της Αίγινας στο λιμάνι του Πειραιά, με Περιπολικό σκάφος Λ.Σ.-ΕΛ.ΑΚΤ., 
-69χρονου και 68χρονης, από το λιμάνι της Σκοπέλου στο λιμάνι του Βόλου, με το Τ/Ρ – Α/Ψ «ΜΑΤΘΙΛΔΗ» Ν.Σ. 45, 
-40χρονης, από το λιμάνι της Σκιάθου στο λιμάνι του Βόλου, με το Α/Ψ «ΑΘΩΣ» Ν.ΣΠ. 323 και 
-24χρονου, 57χρονης και 65χρονου, από το λιμάνι της Πάρου στο λιμάνι της Σύρου, με το Ε/Γ – Τ/Ρ «ΚΥΡΙΑΡΧΟΣ ΙΙ» Ν.Ν. 57.

